medieval-data/medieval-letters huggingface dataset:
XCII.  Hugonem decanum Parisiensem et abbatem S. Germani de Pratis judices constituit inter canonicos Bellovacenses et monachos S. Luciani.   (Veronae, Maii 21.) [LOUVET,  Hist. de Beauvais,  503.]
Author: Urbanus III

URBANUS episcopus, servus servorum Dei, dilectis filiis HUGO decano Parisiensi et abbati S. Germani de Pratis, salutem et apostolicam benedictionem.

Ex parte dilectorum filiorum nostrorum canonicorum Belvacensium ad nostram noveritis audientiam pervenisse, quod cum sponte et devotione propria apud monasterium S. Luciani Belvac. consueverunt sepeliri, nunc monachi ejusdem Ecclesiae, quod spontaneus hactenus exstitit, ad necessitatem trahere laborantes, praedictos canonicos alibi non permittunt eligere sepulturam; quod de institutione canonica universis Christi fidelibus est permissum. Quia vero super his quae praediximus non potuit de veritate constare; hujus inquisitionem discretioni vestrae duximus nec non sollicitudini committendam; discretioni vestrae mandantes, quatenus partibus ad vestram praesentiam convocatis, nisi a praedictis monachis aliquid rationabile ostensum fuerit et probatum, quod sepulturam canonicorum ipsorum de jure sibi valeant vindicare, eis appellatione remota liberam detis auctoritate apostolica facultatem eligendi sibi ubi voluerint sepulturam. Datum Veronae, XII Kal. Junii.
XCIII.  Canonicis S. Ursi asserit vineam ab episcopo Augustensi donatam.   (Veronae, Maii 30.) [  Historiae patriae Monum.,  Chartae, I, 941.]
Author: Urbanus III

URBANUS episcopus, servus servorum Dei, dilectis filiis priori et fratribus Sancti Ursi, salutem et apostolicam benedictionem.

Justis petentium desideriis dignum est nos facilem praebere consensum, et vota quae a rationis tramite non discordant effectu prosequente complere. Eapropter, dilecti in Domino filii, vestris justis postulationibus grato concurrentes assensu, vineam quam venerabilis frater noster Augustensis episcopus, de assensu metropolitani sui et canonicorum suorum consilio, hospitali vestro ad domum pauperum construendam pia consideratione donavit, sicut eam juste ac sine controversia possidetis, vobis, et per vos ecclesiae vestrae auctoritate apostolica confirmamus et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, aut ei ausu temerario contraire. Si quis autem hoc ostentare praesumpserit, indignationem omnipotentis Dei ac beatorum Petri et Pauli apostolorum ejus se noverit incursurum. Datum Veronae, III Kalendas Junii.
XCIV.  Sententiam inter monachos S. Savini et canonicos majoris ecclesiae Placentinae latam ab arbitris confirmat.   (Veronae, Maii 30.) [CAMPI  Hist. di Piac,  II, 368.]
Author: Urbanus III

URBANUS episcopus, servus servorum Dei, dilectis filiis abbati et fratribus S. Savini, salutem et apostolicam benedictionem.

Cum inter vos et dilectos filios nostros canonicos majoris ecclesiae Placentiae, super oblationibus festi S. Savini, et cereis, qui in altari ponuntur, et decimis quinque braidarum, aliarumque terrarum, et confinibus nemoris de Clavena, quaestio verteretur; ab utraque parte fuit in arbitros compromissum, qui sunt inter vos, auditis rationibus arbitrati, ut de oblationibus quae veniunt ad manum presbyteri, qui canit missam, sint canonicorum; cerei vero ponantur in altari pro celebranda missa, et remaneant in monasterio. De decimis dixerunt, ut major ecclesia habeat decimam de braida de Mosiis; monasterium autem habeat decimam de braida de Turre episcopi, et de braida de Turricella, et de illa braida de Regello, et de illa braida de domo infirmorum, et de omnibus aliis terris monasterii, quae continentur infra decimariam majoris ecclesiae in circuitu civitatis, sive monasterium ad suam manum laboret, sive alii laborent, major ecclesia habeat decimam. De nemore de Clavena dixerunt, ut stent divisioni, et finibus, quas Erminulfus Pollonus, et Fulco et Oddo Polloni juramento fecerunt. Nos vero arbitrium ipsum sicut ab utraque parte receptum est ratum esse decernimus, et auctoritate apostolica confirmamus. Nulli ergo, etc. Datum Veronae, III Kal. Junii.
XCV.  Ad abbatem et conventum Fiscanensem.--Ne filii in patrum Ecclesiis instituantur, imo removeantur.   (Veronae, Jun. 1.) [MANSI,  Concil.,  XXII, 502.]
Author: Urbanus III

Urbanus episcopus, servus servorum Dei, dilectis filiis abbati et conventui Fiscanensi, salutem et apostolicam benedictionem.

Cum a sacris sit canonibus alienum ut in Ecclesiis Dei patri filius, nullo mediante, succedat, nec sanctuarium Dei possit jure quasi haereditario possideri, mirabile gerimus et indignum quod, in quibusdam ecclesiis monasterio vestro utroque jure subjectis, nonnulli, sicut accepimus, suis parentibus successerunt, easque contra disciplinam canonicam detinent in scandalum plurimorum. Ideoque auctoritate vobis praesentium indulgemus ut eos, qui taliter memoratas ecclesias detinent, liberam habeatis auctoritate apostolica facultatem ab ipsis ecclesiis removendi; ita tamen quod eaedem ecclesiae, sine dilatione congrua canonice de personis idoneis ordinentur, nisi forte ibi tanto tempore fuerint, et taliter conversati, quod videantur merito sustinendi. Nulli ergo omnino hominum liceat etc. Datum Veron. Kal. Junii.
XCVI.  Canonicis S. Opportunae Parisiensibus asserit ecclesiam SS. Innocentium.   (Veronae, Jun. 3.) [FELIBIEN,  Hist. de Paris,  III, 35.]
Author: Urbanus III

URBANUS episcopus, servus servorum Dei, dilectis filiis canonicis Sanctae Opportunae salutem et apostolicam benedictionem.

Justis petentium desideriis facilem nos convenit praebere consensum, et vota quae a rationis tramite non discordant, effectu prosequente complere. Eapropter, dilecti in Domino filii, vestris justis postulationibus grato concurrentes assensu, ecclesiam SS. Innocentium, sicut eam juste et sine controversia possidetis, et in confirmatione felicis recordationis Alexandri papae praedecessoris nostri continetur, vobis et pro nomine Ecclesiae vestrae auctoritate apostolica confirmamus, et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus noverit se incursurum. Datum Veronae, III Nonas Junii.
XCVII.  Ad abbatem et conventum Fiscanense.--Ut nullus in Ecclesiam vel personas corum excommunicationis possit vel interdicti sententiam promulgare.   (Veronae, Jun. 4.) [  Neustria pia,  242.]
Author: Urbanus III

URBANUS episcopus, servus servorum Dei, dilectis filiis HENRICO abbati et conventui monasterii Fiscanensis, salutem et apostolicam benedictionem.

Cum vobis a sede apostolica sit indultum, ut nullus in Ecclesiam vel personas vestras excommunicationis possit vel interdicti sententiam promulgare, quia venerabilis frater noster Rothomagensis archiepiscopus, nuper quemdam monachum vestrum excommunicationi supposuit, et eum postmodum pro sua voluntate absolvit, ex hoc vestrae timetis Ecclesiae praejudicium generari: unde nos vestrae volentes tranquillitati prospicere, apostolica auctoritate statuimus ut ex hoc nullum vobis vel Ecclesiae vestrae libertati praejudicium generetur. Nulli ergo omnino hominum liceat hanc paginam nostrae constitutionis infringere, etc. Datum Veronae, II Nonas Junii.
XCVIII.  Universos fideles per Ravennatem provinciam constitutos et omnes per pontem S. Mariae de Reno transeuntes hortatur, ut in consummandum pontem conferant.   (Veronae, Jun. 13.) [TROMBELLI,  Memorie di Reno,  435.]
Author: Urbanus III

URBANUS episcopus, servus servorum Dei, universis Christi fidelibus per Ravennatem provinciam constitutis et omnibus per pontem Sanctae Mariae de Reno Bononien. transeuntibus, salutem et apostolicam benedictionem.

Si quando pietatem vestram ad pietatis opera exercenda litteris apostolicis invitamus, tanto alacrius id debetis efficere, quanto per largitiones eleemosynarum venia peccatorum citius creditur obtinenda, sacra Scriptura protestante, quae ait: « Sicut aqua ignem, ita eleemosyna peccatum exstinguit. » Cum igitur multa fuerint in praedicto ponte Sanctae Mariae de Reno Bononien. tempore transacto expensa, nec adhuc ad consummationem debitam sit deductus, universitatem vestram rogamus in Domino, quatenus cum illius nuntii ad vos pro eleemosynis quaerendis accesserint, eis benigne receptis, manum misericordiae porrigatis, ut per haec et alia bona quae Domino inspirante feceritis, a peccatorum vestrorum sordibus emundari et eorum tandem numero possitis adjungi de quibus in Evangelio dicitur: « Beati misericordes, quoniam misericordiam consequentur. » Datum Veronae, Id. Junii.
C.  Monasterio Cluniacensi monasterium S. Germani Altissiodorense asserit.   (Veronae, Jun. 27.) [  Bullarium Cluniacense,  p. 85.]
Author: Urbanus III

URBANUS episcopus, servus servorum Dei, dilectis filiis HUGONI abbati et conventui Clun., salutem et apostolicam benedictionem.

Quanto specialius coenobium vestrum beati Petri juris existit, et ad nostram provisionem nullo mediante pertinet et tutelam, ac vos, et praedecessores vestri in eo coelestis magisterio subditi disciplinae, per infusionem sancti Spiritus odorem honestatis et religionis in vestro hactenus ordine observatae latius expandistis, tanto ad conservandum jura vestra illaesa, et justas devotionis vestrae petitiones benignius admittendas tenemur existere promptiores. Quia igitur, sicut ex rescriptis S. quondam comitis Blesensis, et A. uxoris ejus, et felicis recordationis Urbani II et Paschalis Romanorum pontificum, sub sigillis dilectorum filiorum nostrorum B. Sancti Angeli, et S. S. Mariae in Via Lata diaconorum cardinalium apostolicae sedis legatorum, ad praesentiam nostram transmissis, nobis innotuit: monasterium S. Germani Altissiodorensis, in quo adeo per negligentiam provisorum regularis observantia perierat disciplinae, et terrenae defecerant facultates, quod ejus custodia abjectis traderetur personis, ad preces praedicti comitis monasterii ejusdem patroni, et bonae memoriae Hubaldi tunc Altissiodorensis episcopi, et aliorum plurium, praedictus Urbanus II antecessor noster beato Hugoni, tunc monasterii vestri abbati et successoribus ipsius provida deliberatione concessit secundum beati Benedicti regulam reformandum, et sub ordinatione monasterii Cluniacensis futuris temporibus perpetuo possidendum; sic tamen quod monasterium ipsum abbatis non deberet provisione carere; quam concessionem et praedicti comitis donationem Paschalis antecessor noster postmodum confirmavit. Nos praedecessorum nostrorum vestigiis inhaerentes, ad exemplar eorum eamdem concessionem ratam esse decernimus, et praesentis scripti pagina confirmamus, statuentes ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, VII Kalendas Julii
CI.  Abbati Vizeliacensi et ejus successoribus usum mitrae, chirothecarum, annuli asserit.   (Veronae, Jul. 5.) [LAUNOII Opp. II, I, 288.]
Author: Urbanus III

URBANUS episcopus, servus servorum Dei, dilectis filiis abbati et conventui S. Mariae Magdalenae Vizeliacensis, salutem et apostolicam benedictionem.

Ad ecclesiastici decoris argumentum insignia reperta sunt dignitatum, quae sacrosancta Romana Ecclesia congrua in singulos liberalitate distribuit, et devotis filiis, prout dignum judicat, suscipienda pariter et obtinenda concedit; unde nos pro reverentia beatae Mariae Magdalenae, cujus sacrum corpus in vestra ecclesia requiescit, et vestrae devotionis merito provocati, usum mitrae, chirothecarum et annuli tibi, fili abbas, tuisque successoribus indulgemus, et auctoritate apostolica confirmamus. Nulli ergo, etc. Datum Veronae, III Non. Julii.
CII.  U[berto] episcopo Aquensi mandat ne canonicorum jura violari a monachis S. Petri patiatur.   (Veronae, Jul. 6.) [MORIONDI,  Mon. Aqu.,  I, 86.]
Author: Urbanus III

URBANUS episcopus, servus servorum Dei, ven. F. U. Aquensi episcopo, salutem et apostolicam benedictionem.

Conquerentibus dilectis filiis nostris canonicis tuis, de dilectis filiis nostris abbati et monachis S. Petri Aquen. meminimus mandavisse, ut terminos parochiae Aquensis civitatis, et suburbii, quae Aquensi Ecclesiae per sententiam bonae memoriae Algisii quondam Mediolanensis archiepiscopi adjudicata esse dignoscitur, nequaquam invaderent, nec aliquem de parochia illa in poenitentiis publicis, et defunctorum exsequiis, vel aliis parochialibus deberent admittere, vel quolibet alio modo super eamdem parochiam eis injuriam vel gravamen inferre. Quia igitur, sicut ex eorum replicata querela accepimus, mandatum apostolicum contemnentes a perturbatione juris ipsorum hactenus non cessarunt, fraternitati tuae praesentium auctoritate mandamus, quatenus praefatos abbatem et monachos S. Petri sententiam jam dictam juxta tenorem mandati apostolici observare, et ab ipsorum fratrum inquietatione super parochia illa desistere, auctoritate apostolica, appellatione remota, compellas. Datum Veronae, II Non. Julii.
CIII.  Canonicorum Ecclesiae Placentinae constitutionem confirmat, « ut canonici, dum honeste in scholis ac studiose permanserint, tertiam partem proventionum omnium, quas perciperent in ecclesia ipsa praesentes, debeant ad sustentationem suam habere et, relicta fratribus una tertia, alia pars communi usui applicetur.  »  (Veronae, Jul. 7.) [CAMPI,  Hist. di Piacenza,  II, 369.]
Author: Urbanus III

URBANUS episcopus, servus servorum Dei, dilectis filiis capitulo Placentino, salutem et apostolicam benedictionem.

Ea, quae a ministris Ecclesiae rationabiliter statuuntur, firma debent, et illibata manere, et ne ab aliquo valeant temere immutari, apostolico praesidio communiri. Cum autem consideratione communis utilitatis deliberatione provida statueritis, ut canonici Ecclesiae vestrae dum honeste in scholis ac studiose permanserint, tertiam partem proventionum omnium, quas perciperent in ecclesia ipsa praesentes, debeant ad sustentationem suam habere, et relicta fratribus una tertia, alia pars communi usui applicetur: eamdem constitutionem sicut provide facta est et recepta, auctoritate apostolica confirmamus, et praesentis scripti patrocinio communimus. Nulli ergo, etc. Datum Veronae, Nonis Julii.
CIV.  Archipresbytero et canonicis Bononiensibus interdicit ne fratribus S. Mariae de Reno injurias inferant.   (Veronae, Jul. 15.) [TROMBELLI,  Mem. di Reno,  380.]
Author: Urbanus III

URBANUS episcopus, servus servorum Dei, dilectis filiis . . . . archipresbytero et canonicis Bononiensibus, salutem et apostolicam benedictionem.

Cum dilectos filios nostros Hugonem priorem et fratres Sanctae Mariae de Reno, suae religionis et devotionis obtentu, praeter commune debitum specialiter diligamus, pati nec volumus nec debemus, ut a vobis qui eis in jure suo debetis adesse, indebite molestentur. Eapropter, auctoritate vobis apostolica prohibemus, ne illos super decimis vel aliis rebus ab episcopis Bononiensibus et archiepiscopis Ravennatensibus datis, et a praedecessoribus nostris et a nobis ipsis postmodum confirmatis, praesumatis aliquatenus infestare, quia grave nobis plurimum et molestum existeret, nec possemus relinquere diutius incorrectum. Datum Veronae, Id. Julii.
CV.  G. decano et capitulo Carnotensi concedit, « ut, si quisquam res Ecclesiae eorum rapuerit et excessus ejus fuerit manifestus, raptori non liceat per appellationis diffugium disciplinam ecclesiasticam declinare.  »  (Veronae, Jul. 15.) [  Theodori Poenitentiale,  II, 563.]
Author: Urbanus III

URBANUS episcopus, servus servorum Dei, dilectis filiis G. decano et capitulo Carnotensi, salutem et apostolicam benedictionem.

Cum appellationis remedium in oppressorum auxilium, non ad defensionem male agentium sit inventum, providere volumus et debemus ne malefactores ad bona ecclesiastica sub appellationis praetextu violentas impune manus extendant. Hac itaque ratione inducti auctoritate apostolica constituimus ut, si quisquam res Ecclesiae vestrae rapuerit et excessus ejus fuerit manifestus, aut coram episcopo vel archidiacono, in cujus archidiaconatu malefactor exstiterit, assertionem vestram canonice probaveritis, raptori non liceat per appellationis diffugium disciplinam ecclesiasticam declinare. Nulli ergo omnino hominum liceat hanc paginam nostrae constitutionis infringere, vel ei ausu temerario contraire; si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Veronae, Idus Julii
CVI.  Hugoni abbati et canonicis Ecclesiae Praemonstratensis possessiones quasdam asserit.   (Veronae, Jul. 21.) [LE PAIGE,  Biblioth. Praem.,  640.]
Author: Urbanus III

URBANUS episcopus, servus servorum Dei, dilectis filiis HUGONI abbati Praemonstratensi, et caeteris abbatibus et canonicis Praemonstratensis ordinis, tam praesentibus quam futuris, regularem vitam professis, in perpetuum.

In eminenti apostolicae sedis specula, licet immeriti, disponente Domino, constituti, pro singulorum statu solliciti esse compellimur, et ea sincere tenemur amplecti, quae ad incrementum religionis pertinent, et ad virtutum spectant ornatum; quatenus religiosorum quies ab omni sit perturbatione secura, et a jugo mundanae oppressionis servetur illaesa, cum apostolica fuerit tuitione munita. Attendentes itaque quomodo religio et ordo vester multa refulgens gloria meritorum, et gratia redolens sanctitatis, palmites suos a mari usque ad mare extenderit; ipsum ordinem et universas domos ejusdem ordinis apostolicae protectionis praesidio duximus confovendas, et praesenti privilegio muniendas. Eapropter, dilecti in Domino filii, vestris justis postulationibus benignius annuentes, ad exemplar felicis recordationis Alexandri et Lucii praedecessorum nostrorum Romanorum pontificum, universas regulares institutiones et dispositiones quas de communi consensu, vel majoris et sanioris partis fecistis, sicut inferius denotantur, auctoritate apostolica roboramus, et praesentis scripti privilegio communimus. Videlicet ut ordo canonicus quemadmodum in Praemonstratensi Ecclesia secundum beati Augustini regulam et dispositionem recolendae memoriae Norberti quondam Praemonstratensis ordinis institutoris, et successorum suorum in candido habitu institutus esse dignoscitur, per omnes ejusdem ordinis Ecclesias perpetuis temporibus inviolabiliter observetur. Idem quoque libri qui ad divinum officium pertinent, ab omnibus ejusdem ordinis Ecclesiis uniformiter teneantur, et caetera, prout jacent in privilegio seu diplomate Lucii III pro iisdem, usque ad ea quae sequuntur. Ego Urbanus Ecclesiae catholicae episcopus. Ego Henricus Albanensis episcopus. Ego Paulus Praenestinus episcopus. Ego Theobaldus Ostiensis et Velletrensis episcopus. Ego Laborans presbyter cardinalis S. Mariae Trans Tiberim tituli Calixti. Ego Hyacinthus Sanctae Mariae in Cosmidin diaconus cardinalis. Ego Radulphus S. Georgii ad Velum Aureum diaconus cardinalis. Datum Veronae, per manum Alberti sanctae Romanae Ecclesiae presbyteri cardinalis et cancellarii, pridie Kalendas Julii, indictione V, Incarnationis Dominicae 1187, pontificatus domini nostri Urbani papae III, anno secundo.
CVII.  Domui S. Thomae Parisiensi asserit possessiones quasdam, a Roberto comite donatas.   (Veronae, Jul. 22.) [DUBOIS,  Hist. eccl. Paris.,  II, 182.]
Author: Urbanus III

URBANUS episcopus, servus servorum Dei, dilecto filio WILELMO presbytero provisori domus S. Thomae martyris Parisius, salutem et apostolicam benedictionem.

Cum principes saeculi divinitus inspirati aliqua de bonis suis piis usibus applicant, in bono debemus eos proposito confovere; et, ne factum illorum per alicujus malitiam valeat immutari, apostolicum eis patrocinium impertiri. Sicut autem in audientia nostra est propositum, electus filius noster nobilis comes Robertus divinae pietatis amore quasdam domos, quas habebat Parisius, provisioni pauperum clericorum cum quibusdam redditibus de uxoris et filiorum suorum conniventia deputavit, religiosis personis in eodem loco auctore Domino constitutis, quae secum pariter in eodem laudabili opere debeant exerceri. Quia igitur postulavit a nobis benignus in Christo filius noster Philippus illustris Francorum rex, et regina uxor ipsius, postulavit etiam et jam dictus comes, ut donationem ejus nostra debemus auctoritate firmare; ipsam, prout pie et laudabiliter facta est, auctoritate apostolica confirmamus, et praesentis scripti patrocinio communimus. Statuimus autem ut per dioecesanum episcopum ad opus fratrum et familiae ipsius, atque infirmorum decumbentium, coemeterium debeat benedici. Sane novalium vestrorum, quae propriis manibus vel sumptibus colitis, sive de nutrimentis animalium vestrorum, hortorum vel domorum fructibus, nullus a vobis decimas extorquere praesumat. Nulli ergo hominum liceat hanc paginam nostrae confirmationis et prohibitionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus noverit se incursurum. Datum Veronae, XI Kalendas Aug.
CVIII.  Ad Walterum Rothomagensem archiepiscopum.--Ut post appellationem nihil innovetur.   (Veronae, Jul. 31.) [MANSI.,  Concil.,  XXII, 301.]
Author: Urbanus III

URBANUS episcopus, servus servorum Dei, venerabili fratri GALTERO Rothomagensi archiepiscopo, salutem et apostolicam benedictionem.

His qui ad tuitionem sui vocem appellationis emittunt, propensius adesse compellimur, et ne appellatione pendente quorumlibet malignitate graventur, pastoralem sollicitudinem adhibere; quia, cum appellationis remedium inventum fuerit ad subsidium oppressorum, eorum indemnitati, quantum ordo juris exposcit, vobis imminet praecavere. Inde est quod, cum in provincia tua, sicut audivimus, plerumque contingat, quod tam ecclesiastici quam saeculares viri, post appellationem possessionibus vel rebus aliis spolientur, praesentibus tibi litteris indulgemus, ut si quid circa statum aliquorum de provincia tua post objectum appellationis obstaculum, in eorum praejudicium tibi constiterit innovatum, id in eum statum appellatione postposita reducendi, in quo tempore appellationis exstiterat, de auctoritate nostra liberam habeas facultatem, ne appellantes sui juris dispendium patiantur. Statuentes ut nulli omnino hominum liceat hanc paginam nostrae concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, et beatorum apostolorum ejus Petri et Pauli se noverit incursurum. Datum Veronae, XI Kal. Augusti.